Document ID: 32004R0753

32004R0753
L 118/23
JURNALUL OFÍCIAL AL UNIUNII EUROPENE
REGULAMENTUL (CE) NR. 753/2004 AL COMISIEI
din 22 aprilie 2004
de punere în aplicare a Deciziei nr. 1608/2003/CE a Parlamentului European și a Consiliului privind statisticile în domeniul științei și al tehnologiei
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Decizia nr. 1608/2003/CE a Parlamentului European și a Consiliului din 22 iulie 2003 privind producția și dezvoltarea statisticilor comunitare în domeniul științei și al tehnologiei (1), în special articolul 3,
întrucât:
(1)
Este necesar să se adopte măsuri de punere în aplicare a acțiunilor individuale privind statisticile prevăzute la articolul 2 din Decizia nr. 1608/2003/CE; acțiunile vizate sunt necesare pentru a elabora statisticile comunitare în domeniul științei, al tehnologiei și al inovației.
(2)
Programul statistic al Comunității constituie cadrul necesar pentru producerea tuturor statisticilor comunitare, iar Decizia nr. 2367/2002/CE a Parlamentului European și a Consiliului din 16 decembrie 2002 privind programul statistic comunitar în perioada 2003-2007 (2) a stabilit în mod specific programul de lucru pentru producția și îmbunătățirea statisticilor din domeniul științei și al tehnologiei în perioada 2003-2007.
(3)
Este necesar să se asigure consecvența statisticilor comunitare în domeniul științei și al tehnologiei cu alte standarde internaționale, ceea ce impune a se lua în considerare activitatea desfășurată de Organizația pentru Cooperare și Dezvoltare Economică (OCDE) și de alte organizații internaționale.
(4)
La punerea în aplicare a Deciziei nr. 1608/2003/CE trebuie să se țină seama de cadrul instituit de Regulamentul (CE) nr. 322/97 al Consiliului din 17 februarie 1997 privind statisticile comunitare (3) atunci când se stabilesc dispozițiile privind accesul la sursele administrative și confidențialitatea statisticilor.
(5)
Măsurile prevăzute de prezentul regulament sunt în conformitate cu avizul Comitetului pentru programul statistic,
ADOPTĂ PREZENTUL REGULAMENT:
Articolul 1
Măsurile de punere în aplicare a Deciziei nr. 1608/2003/CE privind statisticile comunitare în domeniul științei și tehnologiei sunt prevăzute de prezentul regulament.
Articolul 2
(1) Prezentul regulament vizează următoarele domenii:
(a)
statisticile privind cercetarea și dezvoltarea;
(b)
statisticile privind cheltuielile sau creditele acordate din bugetul de stat pentru cercetare și dezvoltare (CCBSCD);
(c)
statisticile privind resursele umane din domeniul științei și al tehnologiei, inclusiv statisticile privind repartizarea pe sexe și mobilitatea (RUST), statisticile privind brevetele, statisticile privind sectoarele industriale cu tehnologie de vârf și serviciile bazate pe extragerea de cunoștințe din date și alte statistici din domeniul științei și al tehnologiei.
În cazul domeniilor menționate la literele (a) și (b), în anexă secțiunile 1 și 2 se specifică listele de variabile statistice, activitățile și sectoarele cuprinse, defalcarea rezultatelor, frecvența, termenele limită pentru transmiterea datelor, studiile pilot pentru elaborarea, inter alia, a unor noi variabile și alte activități specifice care trebuie întreprinse, precum și perioada de tranziție.
În cazul domeniilor menționate la litera (c), datele necesare se obțin în principal din surse statistice existente sau de alte date, în conformitate cu secțiune 3 din anexă.
(2) Pe baza concluziilor din rapoartele prezentate Parlamentului European și Consiliului în temeiul articolului 5 din Decizia nr. 1608/2003/CE, listele variabilelor statistice, ale activităților și sectoarelor cuprinse, defalcarea rezultatelor, frecvența, termenele limită pentru transmiterea datelor, lista studiilor pilot și alte caracteristici prevăzute în anexa la prezentul regulament se revizuiesc la intervale regulate, după caz, în conformitate cu procedura menționată la articolul 4 din decizia menționată.
Articolul 3
Statele membre obțin datele necesare folosind o combinație de surse diferite, cum sunt anchetele prin sondaj, sursele de date administrative și alte surse de date. În ceea ce privește calitatea sau procedurile de estimare statistică, celelalte surse de date sunt cel puțin la un nivel echivalent cu cel al anchetelor prin sondaj sau al surselor de date administrative.
Articolul 4
Domeniile statistice cuprinse în lista din anexă se bazează pe concepte și definiții armonizate, cuprinse în cele mai recente versiuni ale manualelor Frascati și Canberra sau în alte standarde armonizate.
Statele membre aplică aceste concepte și definiții armonizate statisticilor care urmează să fie elaborate.
Rapoartele prezentate Parlamentului European și Consiliului în temeiul articolului 5 din Decizia nr. 1608/2003/CE fac trimitere la concepte și definiții și la aplicațiile acestora.
Articolul 5
Statele membre transmit Comisiei (Eurostat) variabilele cuprinse în listele din anexă secțiunile 1 și 2, folosind un format standard de transmitere care urmează să fie stabilit de Comisie (Eurostat) în colaborare cu statele membre.
Articolul 6
Statele membre și Comisia (Eurostat) efectuează evaluarea calității.
Statele membre comunică Comisiei (Eurostat), la cererea acesteia, informațiile necesare pentru evaluarea calității statisticilor prevăzute în anexă care sunt necesare pentru îndeplinirea cerințelor de raportare prevăzute la articolul 5 din Decizia nr. 1608/2003/CE.
Articolul 7
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 22 aprilie 2004.

Labels: 7
16
19